Atli Magnússon lést þann 14. júní í sumar , 74 ára að aldri . Núna í september barst honum hins vegar bréf frá Arion banka þar sem bankinn hvetur hann til að greiða gjaldfallna skuld sína . „ Pabbi dó í júní , bankinn fékk upplýsingar um það degi síðar . Skiptum var lokið 3 vikum eftir dánardag og dánarbúið úrskurðað eignalaust , “ skrifar sonur hans Grímur Atlason framkvæmdastjóri Geðhjálpar . Um er að ræða kröfu að fjárhæð 13.180 krónur sem gjaldfærð hefur verið á kreditkort Atla og kemur fram í bréfinu að innheimtukostnaður að upphæð 2.100 krónur muni gjaldfærast á kortið samkvæmt gjaldskrá bankans . Í haus bréfsins stendur stórum stöfum „ finnum lausn saman . “ „ Pabbi kemur ekki til með að finna lausn með Arion banka eða öðrum banka . Það kæmi mér samt ekki á óvart ef lögfræðideildin héldi sínu striki og starfaði áfram samkvæmt einhverjum ferlum og sói þannig tíma og fjármunum bankans við að finna lausn með pabba . Bréfið er dagsett rúmlega tveimur mánuðum eftir andlát Atla . Fjöldi einstaklinga hefur skrifað athugasemdir við færslu Gríms á Facebook og er ljóst að þetta atvik er ekki það eina af sama toga . Grímur endar á að segja að líklega sé um að ræða stuðning föður hans við UNICEF sem skuldfærður var mánaðarlega af kreditkorti hans , en hann segir föður sinn ávallt hafa stutt UNICEF samviskusamlega og þegar hann gat Omega sjónvarpsstöðina líka . „ Ef allir létu jafn mikið hlutfall rakna til góðgerðarmála og pabbi gerði af jafn litlum tekjum þá væri talsvert betur komið fyrir okkar minnstu bræðrum og systrum . “